b'\n_START_ARTICLE_\nIonel Lupu\n_START_PARAGRAPH_\nIonel Lupu (n. 1934, satul Ciohor\xc4\x83ni, jude\xc8\x9bul Ia\xc8\x99i - d. 5 august 2016, Ia\xc8\x99i) a fost un dendrolog rom\xc3\xa2n, director adjunct al Gr\xc4\x83dinii Botanice din Ia\xc8\x99i, responsabil pentru crearea sectorului dendrologic al institu\xc8\x9biei universitare ie\xc8\x99ene._NEWLINE_Inginer silvic \xc8\x99i doctor \xc3\xaen geo-botanic\xc4\x83, Pre\xc8\x99edinte al Asocia\xc8\x9biei Dendro-Ornamentale \xe2\x80\x9dAnastasie F\xc4\x83tu\xe2\x80\x9d \xc8\x99i membru al Grupului Academic din Ia\xc8\x99i, Lupu a devenit ulterior pension\xc4\x83rii o personalitate marcant\xc4\x83 pentru ac\xc8\x9biunile de protejare a mediului din Rom\xc3\xa2nia. Ac\xc8\x9biunile sale au contribuit la c\xc3\xa2\xc8\x99tigarea unor distinc\xc8\x9bii publice, precum Premiul Oamenii Timpului (editia 2014), Premiul pentru IMPACT \xc8\x99i Premiul al II-lea la sec\xc8\x9biunea \'Comportament civic \xc8\x99i participare public\xc4\x83\' (Gala Societ\xc4\x83\xc8\x9bii Civile, 2015).\n_START_SECTION_\nBiografie \xc8\x99i parcurs profesional\n_START_PARAGRAPH_\nIonel Lupu s-a n\xc4\x83scut \xc3\xaen satul Ciohor\xc4\x83ni, Miroslove\xc8\x99ti, jude\xc8\x9bul Ia\xc8\x99i. \xc3\x8en urma absolvirii Facultat\xc4\x83\xc8\x9bii de Silvicultur\xc4\x83 \xc8\x99i Exploat\xc4\x83ri Forestiere din Bra\xc8\x99ov \xc8\x99i dup\xc4\x83 \xc8\x99apte ani petrecu\xc8\x9bi la Ocolul Silvic Pa\xc8\x99cani, a fost repartizat, in urma unui concurs, la Sectorul Dendrologic al Gr\xc4\x83dinii Botanice din Ia\xc8\x99i (15 august 1967). De\xc8\x99i familia l-ar fi \xc3\xaendrumat spre un parcurs profesional diferit (\xc3\xaen medicin\xc4\x83 sau avocatur\xc4\x83), Lupu \xc3\xae\xc8\x99i aminte\xc8\x99te de voca\xc8\x9bia sa timpurie pentru arboricultur\xc4\x83, la fel cum \xc3\xae\xc8\x99i aminte\xc8\x99te \xc8\x99i de finalizarea studiilor \xc3\xaen Bra\xc8\x99ov cu "lacrimi in ochi. Mi-a parut rau ca n-am ramas repetent un an, ca sa mai prelungesc perioada aceea"._NEWLINE_De-a lungul carierei sale \xc3\xaen cadrul Gr\xc4\x83dinii Botanice din Ia\xc8\x99i, Lupu s-a ocupat de sectorul dendrologic \xc3\xaentr-o perioad\xc4\x83 \xc3\xaen care institu\xc8\x9bia universitar\xc4\x83 ie\xc8\x99ean\xc4\x83 gestiona un teren \xc3\xaen mare parte viran: "avea un aspect de ... maidan. Erau vreo doua mii de lacasuri individuale de tragere, folosite de unitatile militare din Iasi. A fost nevoie de multa munca, dar Universitatea a trimis un buldozer sa niveleze terenul ... In mijlocul sectorului dendrologic a existat o ferma zootehnica, iar in extremitatea sudica, bucati de pamint ars aminteau de o veche fabrica de caramida". Prin urmare, Lupu a fost responsabil de numeroasele plantatii noi de tei, carpen, fag, stejar, plop tremurator si paltin, originare de pe dealul Repedea, de la Poieni, din Codrii Pa\xc8\x99canilor, din comuna Sire\xc8\x9bel, dar si folosind seminte de arbori exotici furnizate de cele peste 500 de gradini botanice din lume cu care institu\xc8\x9bia ie\xc8\x99ean\xc4\x83 a colaborat. De asemenea, Lupu a publicat (1988), alt\xc4\x83turi de Mandache Leocov, Emilian \xc8\x9aopa, Ion S\xc3\xa2rbu, Rodica Rugin\xc4\x83 \xc8\x99i Corneliu T\xc4\x83b\xc4\x83caru, lucrarea de referin\xc8\x9b\xc4\x83 \'Ghidul Gr\xc4\x83dinii Botanice\', contribuind la l\xc4\x83rgirea sferei de rela\xc8\x9bii a institu\xc8\x9biei universitare cu alte gr\xc4\x83dini botanice din lume. Responsabil cu plantarea a peste 10.000 de arbori, botanistul \xc3\xae\xc8\x99i aduce aminte de c\xc3\xa2teva exemplare remarcabile, printre care un plop eurasiatic care \xc3\xaen 35 de ani s-a dezvoltat accelerat, produc\xc3\xa2nd o tulpin\xc4\x83 groas\xc4\x83 c\xc3\xa2t a unuia de 70 de ani, sau de un stejar spaniol \xe2\x80\x93 Quercus iberica \xe2\x80\x93 care \xc3\xaentr-un an "a rodit cam jumatate de kilogram de ghind\xc4\x83. Am dat citeva semin\xc8\x9be la catalogul Gradinii Botanice, pentru a fi trimise la alte gradini"._NEWLINE_Ast\xc4\x83zi, Gr\xc4\x83dina Botanic\xc4\x83 din Ia\xc8\x99i acoper\xc4\x83 o suprafa\xc8\x9b\xc4\x83 de aproximativ 100 de hectare, fiind una din cele mai mari din Europa.\n_START_SECTION_\nImplicare civic\xc4\x83\n_START_PARAGRAPH_\nUlterior pension\xc4\x83rii, \xc3\xaen calitate de Pre\xc8\x99edinte al Asocia\xc8\x9biei Dendro-Ornamentale "Anastasie F\xc4\x83tu" din Ia\xc8\x99i, Lupu a ini\xc8\x9biat o serie de proiecte importante, printre care inventarierea arborilor monument din regiunea Moldovei (\xc3\xaen colaborare cu Agen\xc8\x9bia pentru Protec\xc8\x9bia Mediului, Ia\xc8\x99i), organizarea celui de-al treilea tratament dendrologic al Teiului lui Eminescu, tratarea ansamblului de arbori monument "Plopii f\xc4\x83r\xc4\x83 So\xc8\x9b", sau editarea unui regulament \xc8\x99tiin\xc8\x9bific pentru \xc3\xaengrijirea corect\xc4\x83 a arborilor urbani din Rom\xc3\xa2nia. De asemenea, \xc3\xaen calitate de membru al Grupului Academic din Ia\xc8\x99i  \xc8\x99i colaborator al grupului de ini\xc8\x9biativ\xc4\x83 civic\xc4\x83 "Ia\xc8\x99ul Iube\xc8\x99te Teii" , Lupu a elaborat o serie de rapoarte \xc8\x99tiin\xc8\x9bifice independente, abord\xc3\xa2nd critic o serie de proiecte ale municipalit\xc4\x83\xc8\x9bii din Ia\xc8\x99i, precum t\xc4\x83ierea teilor de pe Bd. \xc8\x98tefan cel Mare \xc8\x99i Sf\xc3\xa2nt (februarie 2013), proiectul parc\xc4\x83rii subterane de la Teatrul Na\xc8\x9bional din Ia\xc8\x99i, sau marcarea silvic\xc4\x83 a sute de arbori \xc3\xaen cartierul Copou \xc8\x99i Parcul Expozi\xc8\x9biei din Ia\xc8\x99i. De asemenea, Lupu este unul dintre ini\xc8\x9biatorii proiectului de replantare a teilor pe Bd. \xc8\x98tefan cel Mare \xc8\x99i Sf\xc3\xa2nt din Ia\xc8\x99i, propunere supus\xc4\x83 ulterior de Prim\xc4\x83ria din Ia\xc8\x99i unei consult\xc4\x83ri publice extraordinare, unde 93.66\xc2\xa0% (13,347) din voturile exprimate au fost \xc3\xaen favoarea proiectului._NEWLINE_Ionel Lupu a fost descris ca \xe2\x80\x9dsufletul\xe2\x80\x9d mi\xc8\x99c\xc4\x83rilor civice dedicate ap\xc4\x83r\xc4\x83rii mediului \xc8\x99i patrimoniului natural din Ia\xc8\x99i, fiind considerat unul dintre dintre \xe2\x80\x9epu\xc8\x9binii exper\xc8\x9bi reputabili din Rom\xc3\xa2nia care a fundamentat \xc8\x99tiin\xc8\x9bific numeroasele studii \xc8\x99i evalu\xc4\x83ri dendro-biologice care au fost cruciale\xe2\x80\x9d pentru atingerea scopurilor celor mai importante proiecte ale societat\xc4\x83\xc8\x9bii civile ie\xc8\x99ene \xc3\xaen perioada 2013-2016.\n_START_SECTION_\nDistinc\xc8\x9bii\n_START_PARAGRAPH_\nActivit\xc4\x83\xc8\x9bile de voluntariat \xc8\x99tiin\xc8\x9bific ale lui Lupu, realizate \xc3\xaen colaborare cu Grupul Academic din Ia\xc8\x99i \xc8\x99i grupul de ini\xc8\x9biativ\xc4\x83 civic\xc4\x83 \'Iasul iubeste teii\' au contribuit la castigarea unui num\xc4\x83r de premii \xc8\x99i distinc\xc8\x9bii civice care ulterior i-au fost dedicate,  printre care Premiul Oamenii Timpului (editia 2014), Premiul pentru IMPACT \xc8\x99i Premiul al II-lea la sec\xc8\x9biunea \'Comportament civic \xc8\x99i participare public\xc4\x83\', utlimele dou\xc4\x83 \xc3\xaen cadrul celei de-a XIII-a edi\xc8\x9bii a Galei Societ\xc4\x83\xc8\x9bii Civile (2015). De asemenea, Ionel Lupu a fost declarat cet\xc4\x83\xc8\x9bean de onoare al comunei Miroslove\xc8\x99ti din jude\xc8\x9bul Ia\xc8\x99i.'